ΚΑΝΟΝΙΣΜΟΣ (ΕΚ) αριθ. 767/94 ΤΗΣ ΕΠΙΤΡΟΠΗΣ της 6ης Απριλίου 1994 για την έκτη τροποποίηση του κανονισμού (ΕΚ) αριθ. 3088/93 για τη θέσπιση έκτακτων μέτρων στήριξης της αγοράς στον τομέα του χοιρείου κρέατος στη Γερμανία
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2759/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα του χοιρείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 1249/89 (2), και ιδίως το άρθρο 20,
Εκτιμώντας:
ότι, λόγω της εμφάνισης της κλασικής πανώλης των χοίρων σε ορισμένες περιοχές παραγωγής στη Γερμανία, με τον κανονισμό (ΕΚ) αριθ. 3088/93 της Επιτροπής (3), όπως τροποποιήθηκε τελευταία από τον κανονισμό (ΕΚ) αριθ. 635/94 (4) θεσπίστηκαν γι' αυτό το κράτος μέλος έκτακτα μέτρα στήριξης της αγοράς του χοιρείου κρέατος-
ότι η απόφαση 94/27/ΕΚ (5) για τον καθορισμό κτηνιατρικών και υγειονομικών περιορισμών αντικαταστάθηκε από τις 24 Μαρτίου 1994 από την απόφαση 94/178/ΕΚ (6)- ότι πρέπει, συνεπώς, να προβλεφθεί η τροποποίηση αυτή στον κανονισμό (ΕΚ) αριθ. 3088/93-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Χοιρείου Κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 2 παράγραφος 1 του κανονισμού (ΕΚ) αριθ. 3088/93 αντικαθίσταται από το ακόλουθο κείμενο:
"1. Δύναται να παραδίδονται μόνον οι χοίροι, τα νεαρά χοιρίδια και τα χοιρίδια που εκτρέφονται στη ζώνη που προβλέπεται στο παράρτημα ΙΙ της απόφασης 94/178/ΕΚ, εφόσον οι κτηνιατρικές διατάξεις που προβλέπονται στο άρθρο 1 παράγραφος 2 της εν λόγω απόφασης εφαρμόζονται στην εν λόγω ζώνη την ημέρα της παράδοσης των ζώων."
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός εφαρμόζεται από τις 24 Μαρτίου 1994.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 6 Απριλίου 1994.